Praksisrapport våren 2007, England
1. Generelt om praksisoppholdet
Den beste avgjørelsen min i år var da jeg bestemte meg for å søke på praksisplass i utlandet. Jeg, Sara, Katrine og Roland fikk plass på den engelske skolen Round Hill Primary School like utenfor Nottingham. Mentoren vår, Simon Thompson, har selv bodd i Norge og har samarbeidet med HiST om praksis i flere år. At han var så erfaren syntes jeg var svært betryggende. Før vi dro hadde vi en del kontakt med Mr. Thompson på mail. Dette var litt problematisk da ikke alle mailene som vi sendte kom frem. Likevel følte jeg at jeg hadde rimelig god kontroll før avreise.

På grunn av lånekassens regler måtte vi oppholde oss i utlandet i fire uker for å få stipend, men siden våre klassekamerater i Norge bare har 3 uker praksis avtalte vi med mentoren vår å ta noen dager fri før vi dro til Beeston. Fra mandag til torsdag den første uken var vi derfor i London. Vi hadde noen kjempefine dager med mye sightseeing, shopping og vandring, før vi på torsdag tok toget videre til Nottingham (tar ca 2 timer). Derfra tok vi taxi til Beeston, hvor vi på skolen ble møtt av Mr. Thompson, noen av øvingslærerne vi skulle ha, og de vi skulle bo hos. Dette møtet gikk svært fort, var egentlig bare en masse hilsing, men likevel var dette en positiv opplevelse som gjorde det hele litt mindre skummelt. Så ble vi tatt med til de ulike stedene vi skulle bo. Jeg og Katrine skulle bo sammen med en familie på 5 i et nydelig victoriansk hus fra 1900. Vi fikk hvert vårt rom i øverste etasje og en kjempekoselig velkomstmiddag. Senere på kvelden tok Mr Thompson oss med på en jazzclub, hvor vi møtte igjen de andre studentene og fikk snakka litt om førsteinntrykket over et par øl. 
Neste dag, fredag, var vi på skolen. Her tok vi først del i et morgenmøte på personalrommet, hvor Mr. Thompson introduserte oss for resten av lærerne, og vi fikk en rask gjennomgang av neste ukes hendelser. Etterpå ble vi guidet en og en rundt på skolebygningene av hver vår elev fra de ulike klassene. Elevene var med i elevrådet, og deres oppgave var å vise oss bygningen og presentere oss for litt av satsingsområdene og skolekulturen. Det var tydelig at elevene var stolte av skolen, og fokuserte på det positive. Dette slo meg som en stor forskjell fra Norge. Jeg tviler på at elevene her hjemme ville snakket like varmhjertet av skolen sin. Etterpå var vi med på assembly (samlingsstund) og hadde et møte med Mr. Thompson hvor han snakket litt om hva han forventet av oss, hva vi forventet av han, og om skolens ideologi; The Round Hill Way. Jeg deltok også i en naturfagstime før dagen var over.
Jeg skulle være sammen med Mr. Thompson i 6. klasse (tilsvarer norsk 5. klasse) hele perioden. Praksisen vår var lagt opp slik at vi skulle være der i tre uker, hvor vi skulle ha gradvis tilvenning med observasjon første uke, være assistent neste uke og så ta fullt over undervisningen den siste uka. Det var veldig mange inntrykk første uka, og observasjonen var overraskende slitsom. Mr. Thompson var veldig flink til å gi meg enkle og ufarlige oppgaver til å begynne med – som å ta opprop, og så gradvis gi meg mer krevende oppgaver. 
Skoledagene var ganske lange – fra 08.50 til 15.30. Dagen var delt i to; ”morning” før lunsj og ”afternoon” etter lunsj. Lunsjen varte en hel klokketime, og elevene ble tilbudt et varmt måltid i spisesalen. Nesten hver dag var det assembly, noe som gjorde dagen litt mer variert. 
Den andre uka dro jeg og Sara på en 3 dagers tur sammen med 6. klasse til Kingswood, en slags ”leirskole”/ aktivitetspark. Jeg har også fått vært med på foreldresamtale, sett ”Lion King” og vært med på en naturfagsdag ved universitetet i Nottingham, for å nevne noe..
På fritida var familiene våre kjempeflinke til å ta oss med på ting, som å dra på pub eller quiz. De tok oss også med til bl.a. The Old Oak i Sherwood Forest, et gammelt kloster og til Nottingham Castle. Vi følte oss utrolig velkommen fra første stund, og det var overraskende lett å bo sammen med en fremmed familie i over tre uker. Faktisk tror jeg ikke oppholdet ville vært i nærheten av like bra hvis vi studentene skulle leid oss et eget sted! Menneskene i England er fantastiske – må oppleves!
2. Refleksjoner
Noen av tingene i England var som ventet ganske ulikt fra Norge, men jeg ble til stadighet overrasket over hvor likt det egentlig er.

Tilpasset opplæring

I Norge har alle barn krav på tilpasset opplæring. Før jeg dro til England var jeg ganske spent på denne delen av skolesystemet. Dette viste seg å være ganske stort fokus på nettopp dette, spesielt når det gjaldt Mr. Thompsons klasse. I numeracy og literacy hadde de nivådelt undervisning. De to 6. klassene var delt i tre, og barna ble møtt med utfordringer, arbeidsmengder og innfallsvinkler som var tilpasset dem. Jeg fikk muligheten til å delta i alle tre gruppene i løpet av praksisen, og var veldig imponert over måten lærerne samkjørte og differensierte undervisningen på.  
I tillegg til nivådelt undervisning var det også assistenter tilknyttet elever med lærevansker og spesielle behov. 

Mr. Thompson (med flere) var svært opptatt av ulike læringsformer – hvordan han kunne nå flest mulig elever med undervisningen sin, og viktigheten av å ”lære dem hvordan de lærer”. Han brukte mange ulike metoder for å prøve å nå elevene, bl.a. lek/spill, samtale, oppgaver, humor, høytlesing av oppgaver, bruk av konkretisering, ros og ris. Dette er ganske likt mye av det jeg har opplevd i den norske skolen, men jeg syntes Mr. Thompson tok enda et skritt videre ved å bevisstgjøre elevene så mye på seg selv. I slutten av timen måtte elevene skrive i boka si hva hadde lært, og hvordan/hvorfor de hadde lært det. Jeg var litt redd for at elevene kanskje kunne bli litt ensporet med tanke på læringsform, men etter å ha lest i bøkene deres så jeg at mange hadde god og variert kunnskap om egen læring. Læreren tok seg alltid tid til å rette alle elevenes svar, og å kommentere bøkene deres. Dette er noe som i lengden tar ganske mye tid, men som absolutt er verdt det! I praksisen prøvde jeg å etterstrebe og reflektere over dette, og rent fagmessig er det dette som jeg føler at jeg sitter mest igjen med. Jeg har fått større tro på at det faktisk kan gå an å tilpasse undervisningen til 30 stk (i større eller mindre grad). 
Kingswood
Jeg og Sara fikk som sagt vært med 6. klasse på 3 dagers ”leirskole”. I forkant av denne turen var det overraskende mye fokus på hva elevene skulle ha med seg. Mr Thompson forklarte for meg at barn i England ikke er vant til å dra på slike turer, og at mange rett og slett ikke visste hva de skulle ha med. Dette gjelder også foreldrene. Mr Thompson brukte derfor mye tid på å bl.a. vise frem regnbukser, ullundertøy og ryggsekk, og å snakke med barna (og foreldrene) om viktigheten av å være bra kledd. Da vi kom til Kingswood viste dette seg å være vel anvendt tid – våre barn var absolutt de best kledde. Det regnet store deler av tiden vi var der, og jeg så mange barn fra andre skoler i bl.a. våte dongeribukser og uten jakke. I Norge er vi mer vant til å dra på turer, og flesteparten av barna har klær til å oppholde seg ute i ulikt vær. 

Selve turen var full av opplevelser for barna. Mange av dem hadde ikke vært på en så lang tur før (4 timer med buss). På Kingswood fikk de prøvd seg på bl.a. bueskyting, kjøring med firhjuling, problemløsningsoppgaver, fekting, klatring m.m. De ble mye trening i samarbeid og team-building, noe som for meg var ganske interessant å observere. 

Mye av det samme finner vi i norske leirskoler. Forskjellen mellom Norge og England her er i hovedsak at mens vi i Norge gjerne bruker naturen mye mer – for eksempel naturlige klatrevegger, var alle aktivitetene lokalisert til selve senteret. På uteområdet utenfor sovesalene var det derfor fullt av stativer og tilrettelagte områder for de ulike aktivitetene.
Generelt
I England er det vanlig at elevene går i skoleuniform. Jeg så for meg at alle elevene kom til å se prikk lik ut med samme klær alle sammen. Slik var det ikke. Round Hill hadde egne gensere og skjorter med skolens logo, men elevene trengte ikke å gå i disse. Det som var viktig var heller fargene de hadde på klærne; enten rødt, marineblått, grått eller hvitt. De fikk heller ikke gå i dongeri, eller ha på ringer og smykker og sånt. I det samfunnet vi lever i nå, tror jeg ikke dette er noen dum ting. Det er altfor mye materialistisk fokus selv i barneskolen. 
Etter skoletid var det tid for extra curricular activities, for eksempel dansing, sport, orkester og kor. De aller fleste elevene var med i en eller flere av disse aktivitetene. I Norge drar elevene gjerne på fotballtrening og lignende etter skolen, mens det i den engelske skolen er mer integrert i skolen. Det er skolen som arrangerer aktivitetene, og som prøver å få elevene til å engasjere seg.
En annen ting som var ulikt fra den norske skolen var foreldrekontakten. Jeg fikk følelsen av at man i England har en mye mer jevn og daglig kontakt med flere av foreldrene. Mange av foreldrene fulgte barna til skolen hver dag – og hentet dem, selv om de var i de øverste klassene. Læreren møtte elevene ute i skolegården hver morgen, og her fikk også foreldrene mulighet til å snakke med læreren om det var noe spesielt. Etter skoledagens slutt ble læreren med ut i skolegården hvor han igjen gjorde seg tilgjengelig for foreldrene. I tillegg til denne kontakten ble det også jevnlig holdt foreldremøter og foreldresamtaler. Alle vi studentene fikk vært med på foreldresamtale. 
Selv om mye var ganske likt i engelsk og norsk skole, har jeg lært enormt mye av de små forskjellene. I tillegg til å få innblikk i en ny kultur og væremåte, har jeg også fått muligheten til å se både Norge og det norske skolesystemet utenfra. Jeg tror jeg har vokst mye på denne praksisen, og at jeg kommer til å ta mye med meg videre som lærer. 
3. Sluttevaluering

Tilrettelegging av praksisen i England er jeg svært fornøyd med fra Round Hill og Mr. Thompsons side. Jeg følte meg velkommen fra dag èn, og følte at det hele var veldig profesjonelt. Jeg fikk deltatt i mange fag, og fått gjøre varierte og utfordrene ting. I loggen til mentor fikk jeg reflektert over ting jeg hadde merket meg, og han var svært flink å inkludere meg i både forhold i klassen og på skolen generelt. Han passet også på at vi hadde det bra både på skolen og hjemme. At Mr. Thompson selv har vært lærer i Norge og kjenner det norske skolesystemet var et stort pluss. Jeg vil anbefale Round Hill på det aller sterkeste! 
Fra høyskolens side synes jeg kanskje de var vel opptatt med at vi skulle ha en ”norsk” praksis. F.eks. ble vi sendt av gårde med den didaktiske refleksjonsmodellen i oversatt form, noe som viste seg å ikke treffe helt blink i England. Vi gikk ikke bort i fra å bruke den, men benyttet oss heller av en tilsvarende og (i følge meg) mer oversiktelig og tilgjengelig plan for undervisningstimen. Ellers synes jeg høyskolen har gjort en god jobb både i forkant og i etterkant av praksis med det administrative, og paksisansvarlig, Kristin Alfer, har vært en kjempegod støtte å ha. 
Jeg tror praksisopphold i utlandet er svært nyttig å ta med seg videre i utdanningen og i yrkeslivet. Du får muligheten til å sette deg inn i en helt ny kultur, og å møte mange fantastiske mennesker. Ved å møte en annen skolekultur vil du også bli mer bevisst på den norske skolekulturen, og det vil bli lettere å se og reflektere rundt hvilke ting som fungerer bra, og hvilke som ikke fungerer fullt så bra. Du får nye input på hvordan du kan løse problemer, og en større bevissthet rundt hvordan du selv er som lærer. 
Det har vært en helt fantastisk morsom og lærerik opplevelse og mange gode erfaringer å ta med seg videre. Anbefales på det sterkeste til alle som har mulighet! Dra til England!!
